
I. 
Charakteristika

1. 
Norná stena je zariadenie na zachytávanie uniknutých škodlivých látok, najčastejšie ropných produktov z vodnej hladiny. Ide spravidla o kĺbovú pevnú stenu z dreva v tvare písmena „T“, pevný chodník z ľahkých kovov, jednokomorovú plastovú vzdušnicu s priemerom 30 cm alebo o dvojkomorovú plastovú stenu, kde sa jedna komora nachádza pod hladinou vody. Norná stena v dolnej časti môže byť opatrená hradiacou zásterkou. Nafukovacie steny sú zložené z dielov  dĺžky   5 m a 10 m alebo nekonečný pás  dĺžky 100 alebo 200 m;  pevné steny z dreva alebo ľahkých kovových prefabrikátov alebo s výplňou polyuretánovej peny majú diely dĺžky 2 m až 5 m, ktoré sú vzájomne spájané v „kĺbe“, čím sa vytvorí pevná norná stena. Diely  sa spájajú podľa potreby na šírku vodného toku, ktorý treba prehradiť.  
 2. 
V prípade zachytávania látok ropného pôvodu na hladine vodných tokov sa postup volí tak, aby bola plávajúca ropná látka čo najrýchlejšie ohraničená alebo aby sa účinne zabránilo jej voľnému šíreniu do okolia, a následne aby sa dala účinne odstrániť z vodnej hladiny. Na ohraničenie a na obmedzenie znečistenia sa najčastejšie používajú rôzne typy prekážok konštruovaných na princípe norných stien v podobe kruhovo-špirálovej hrádze alebo položením kolmej hrádze do profilu vodného toku.
3.  Použiteľnosť a efektivita norných stien závisí od prúdenia vody a na vzniku vlnobitia. Pri väčšej rýchlosti prúdenia vody ako je 0,75 m/s môže byť olejový film vytvorený pred stenou hrádze strhnutý prúdom vody pod zanorený okraj nornej steny. Z praktických aplikáciách norných stien bolo pozorované, že keď hrúbka olejového filmu dosiahne dve tretiny výšky zanorenej časti steny hrádze (najčastejšie sa používa výška zanorenia hrádze 10 cm), začnú byť vodným prúdom z tohto vytvoreného filmu strhávané kvapôčky oleja pod zanorenú stenu hrádze na druhú stranu hrádze.
4.   Z týchto dôvodov sa účinnosť zachytávania ropnej látky z hladiny vody zvyšuje zošikmením polohy nornej steny na profile alebo zaradením niekoľkých stien za sebou na jednom profile. V prípade použitia šikmej nornej steny sa využíva účinok splavenia vytvoreného olejového filmu po jej stene k brehu, kde sa ropnou látkou dá lepšie manipulovať.
5.  Na zvýšenie účinku odstraňovania zachytených plávajúcich ropných látok na prednej strane nornej steny je vhodné aplikovať na ich povrch sorpčné materiály, čím sa vytvoria suspenzie; s takouto formou látky sa dá ľahšie manipulovať pri naberaní sitovými naberačkami alebo hrablicami. V minulosti sa na tento účel používali prírodné materiály ako slama, rašelina, drevené piliny a hobliny. Tieto materiály sa v súčasnosti nahrádzajú špeciálnymi adsorbentmi, ktoré sú schopné plávať na vodnej hladine, nepohlcujú vodu, vo zvýšenej miere pohlcujú ropné látky a vytvárajú s nimi tuhnúce suspenzie.
6. 
Zachytené ropné látky na sorpčných hadoch a na textíliách alebo v podobe vytvorenej suspenzie sa likvidujú schválenými postupmi zameranými na recykláciu alebo postupné rozložené mikroorganizmami, aby sa znížila záťaž pre životné prostredie tak, aby zvolené postupy boli v súlade so zákonom        č. 223/2001 Z. z. o odpadoch a o zmene a doplnení niektorých zákonov v znení neskorších predpisov 
II.  
Materiálové vybavenie, úlohy a postup činnosti 
 Materiálové vybavenie súpravy na zachytávanie uniknutých škodlivých látok je takéto:
a) jednotlivé  5 m a 10 m dlhé diely alebo 2 m u polyuretánovej náplne,  jednotlivé pevné diely drevených „T“ kusov, jednotlivé diely pevných chodníkov z ľahkých kovov alebo celistvá dvojitá plastová fólia navinutá na bubne ukončená čelom s plniacimi prírubami a uzatváracími ventilmi.

b) nádoba na zachytené škodlivé látky (ropné produkty),

c) záťažové reťaze, laná a kotvy,

d) naberačky na nasiaknutý absorbčný materiál,

e) tlaková fľaša (pre nafukovaciu stenu),

f) laná na spojenie dielov a na ukotvenie na brehu,

g) kotviace kolíky a kotviace laná,  

h) kladivá na zatĺkanie kotviacich kolíkov,

i) absorpčný materiál (napríklad Vapex),

j) motorový navijak na pritiahnutie steny,

k) nafukovací čln s pomocným závesným motorom, 

l) prenosné plávajúce  motorové čerpadlo s hadicami na prečerpávanie ropných látok.








III.  
Príprava nornej steny

1. Po oznámení úniku škodlivých látok ropného pôvodu na vodnú plochu, najmä ak látky unikajú do vodného toku, musí veliteľ zásahu určiť miesto položenia nornej steny dostatočne vzdialené od miesta kontaminácie vzhľadom na rýchlosť toku a času potrebného na rozloženie nornej steny. Rýchlosť vodného toku pre nafukovaciu plastovú nornú stenu nesmie byť väčšia ako    0,5 m/s a pre pevnú stenu 0,75 m/s; inak môže dôjsť k strhávaniu zachytenej ropnej látky vodným prúdom a podplávaniu spodnej časti nornej steny.
2. Prípravu, zriadenie (pospájanie a ukotvenie) nornej steny a následne zachytávanie a odčerpávanie uniknutých látok do vodného toku vykonáva  spravidla jedno družstvo v zložení veliteľ družstva + 8 príslušníkov.  Minimálny počet družstva je 1 + 6, pričom treba v takomto prípade rátať s dlhšou dobou pri zriaďovaní steny. Pri výbere terénu na položenie nornej steny sa kladie dôraz na šírku vodného toku a na prístup k vodnej hladine, pričom treba vyberať miesta, kde je tok rieky pomalý a kde je dobrý prístup k rieke. Tam, kde sa nachádza mäkký terén, treba breh spevniť pre nákladné vozidlo, ktorým bude zachytená látka odvážaná na likvidáciu. Keďže ide o dlhodobé práce, treba súbežne budovať osvetlenie pracoviska, zabezpečiť ubytovanie (prípadne striedanie) obslúh nornej steny a ich stravovanie.   

IV.
Položenie nornej steny na vodný tok

    
Číslo 1 a číslo 2 naložia kotviace prostriedky a uviažu lano od nornej steny o čln; preplavia vodný tok, vytvoria kotviaci bod pomocou kolíkov, pritiahnú ručne alebo pomocou motorového navijaka nornú stenu k druhému brehu a upevnia laná nornej steny. Čísla 3 a  4 ukotvia druhý koniec nornej steny pod uhlom  45° až 60° v závislosti od rýchlosti vodného toku tak, aby vytvorili na stene záchytnú kapsu na zhromažďovanie a na zachytávanie látok plávajúcich na povrchu vodného toku. Čísla 5 a  6 napomáhajú číslam 3 a 4 pri ukotvení; uložia prebytočný materiál. Čísla 7 a 8 plnia natiahnutú nornú stenu alebo spájajú jednotlivé diely nornej steny v súčinnosti s číslami 1 a 2, ktoré vyťahujú nornu stenu do vodného toku a v súčinnosti s číslami 5 a 6, ktoré upevňujú nornú stenu ku kotviacim lanám a kladú ju z brehu do vodného toku.
V.
Zachytávanie uniknutých látok

    
Čísla 1 a  2 naložia absorpčný materiál do člna a vykonávajú posyp vodnej hladiny. V prípade potreby zachytávajú väčšie plávajúce predmety, ktoré by mohli poškodiť nornú stenu. Čísla 3 a 4 kontrolujú stav nornej steny položenej na hladine vodného toku a čísla 5, 6 alebo 7 a 8 vyberajú zachytený nasiaknutý absorpčný materiál a ukladajú ho do nádrže (nádoby) alebo vykonávajú obsluhu plávajúceho čerpadla a plnenia zachytených kvapalín do pripravených nádob.

VI.

Zásady postupu pri zdolávaní ropných havárii hasičskými jednotkami
1.  Pri zdolávaní ropných havárii treba vykonať operatívne okamžité a postupné opatrenia, ktoré sa väčšinou navzájom prelínajú. V jednoduchosti ich vymenúvame v takej postupnosti, ako po sebe nasledujú počas vykonávania zásahu.
2. 
Pre organizáciu a bezprostredné opatrenia pri zásahoch hasičských zborov treba vykonať zásah i jednoduchým spôsobom bez špeciálneho vybavenia, ktorý môže rozsah havárie a ohrozenia osôb alebo poškodenia životného prostredia podstatne obmedziť na únosnú mieru. Treba však poznať nebezpečenstvo úniku produktov a základné technické opatrenia, ktoré spočívajú najmä v týchto činnostiach:

       a) zabránenie ďalšiemu nekontrolovanému úniku ropných látok, napríklad uzatvorením armatúr, utesnením trhlín alebo odčerpávaním ropných látok           z poškodených nádrží a jímok,
b) vykonanie opatrení proti ďalšiemu rozšíreniu ropných látok do komunálneho okolia alebo životného prostredia, a to zabránením ich nežiaducemu vniknutiu do kanalizácie, šácht, studní, povrchových tokov a podobne,
c) použitie špeciálnych zariadení na obmedzenie úniku látok ropného pôvodu mimo technologického zariadenia, ich zhromažďovanie a zber zachytávaním do zberných nádob alebo vybudovaných havarijných jímok a nádrží, uložením norných stien na povrch vodných hladín a následným prečerpaním do nádob, vaní alebo bazénov,
d) zabránenie rozširovaniu ropných látok vybudovaním valov z pôdy, uzatvorením priekop, vrecami piesku, utesnením kanalizačnej siete             a podobne,
e) použitie materiálov, ktoré viažu ropné látky (sú ich absorbentmi, ako napríklad rašelina, drevené piliny, suchý piesok, íl alebo špeciálne sorpčné materiály) a ktoré umožňujú uviesť haváriu postihnutého miesta do pôvodného stavu pred nehodou,
f) transportovanie zachytených látok na recykláciu alebo na ekologicky šetrnú likvidáciu ropných látok zo znečistenej pôdy, zachytenej vody alebo použitých sorpčných látok, zásahových materiálov a ostatných technických prostriedkov.
3.  Všetky látky, ktoré boli zachytené alebo zozbierané a sú znečistené ropnými látkami (vody, zemina, rôzne sorpčné prostriedky a podobne), sú odpadmi  podľa zákona  č. 223/2001 Z. z. o odpadoch a o zmene a doplnení niektorých zákonov v znení neskorších predpisov a preto s nimi treba nakladať ako s odpadmi s určeným osobitným režimom nakladania a evidencie.

4.  Pri havárii ropných látok nekončia práce na likvidácii havárie zachytením          a odstránením škodlivých látok z vody alebo z pôdy, ale pre pôvodcu odpadu, t. j. toho, kto spôsobil haváriu, zostáva zodpovednosť aj za ekologickú likvidáciu pri havárii vzniknutých odpadov, ktorá musí byť vykonaná podľa platných všeobecne záväzných právnych predpisov.
5.  Pri likvidáciách únikov kvapalných ropných látok sa možno stretnúť s touto kvantifikáciou únikov podľa rýchlosti úniku alebo celkového zasiahnutého zemného podložia:
      a)  malé – do 1 dm3.h-1 alebo rozliatie nepresahuje plochu 1 m2 vytvoreného filmu hrúbky 1 mm,
b) stredné – do 1 dm3.min-1 alebo rozliatie nepresahuje plochu 100 m2 vytvoreného filmu  hrúbky 1 mm,
c) veľké – do 1 dm3.s-1 alebo plocha vytvoreného filmu hrúbky 1 mm je väčšia ako 100 m2; environmentálne ohrozenie je stabilné a časovo ohraničené, 
d) extrémne veľké – celý objem nebezpečnej látky je mimo technologického zariadenia alebo plocha vytvoreného filmu uniknutej kvapaliny neustále narastá; environmentálne ohrozenie je nestabilné s časovo neobmedzeným pôsobením.

VII.

Očakávané zvláštnosti

1. Pri ukladaní a prevádzkovaní nornej steny a v blízkosti vodnej hladiny  musia príslušníci používať záchranné vesty.

2. Príslušníci nesmú prekračovať nosnosť člnu, a to najmä pri zachytávaní plávajúcich predmetov.

3. V závislosti od charakteru nebezpečnej látky treba súpravu doplniť                    o osobné ochranné  pracovné prostriedky (izolačné dýchacie prístroje, odev, obuv, okuliare a podobne).

4. Najmenej 400 m oproti prúdu pred nornou stenou treba vyslať hliadku na sledovanie, či po hladine neplávajú predmety, ktoré by mohli nornú stenu poškodiť. Hliadka musí mať s veliteľom družstva spojenie rádiostanicou a v noci  musí mať na brehu postavený dostatočne silný reflektor na osvetlenie celej hladiny. Po ohlásení, že sa blíži nejaký predmet (spadnutý strom, konár a podobne), vysiela veliteľ družstva posádku člna, aby predmet pomocou lana odstránili z vodného toku k brehu ručne alebo pomocou motorového navijaka. Ak  sa tento predmet nepodarí  pritiahnuť k brehu a ukotviť, potom treba nornú stenu nadvihnúť, aby pod ňou predmet podplával. Ak hrozí reálne nebezpečenstvo, že sa tento manéver nepodarí, veliteľ družstva včas nariadi uvolniť kotvenie  nornej steny na jednej strane a tak vytvorí priechod; potom sa norná stena zriadi znova.

